钦定古今图书集成/方舆汇编/职方典/第1166卷 > 德安府风俗考 府志
## 钦定古今图书集成/方舆汇编/职方典/第1166卷 > 德安府风俗考 府志

本府。〈安陆县附郭。〉

宋滕甫《表》：“士民纯秀，几同邹鲁之风。”

周必大《茇堂记》：“士多秀杰，民多隐德。”

李元衡《记》：“地多硗确，货殖不饶，惟俗喜儒学，近世名流相望而起。”

舆考喜儒尚，义务简民醇。

本县自元季兵燹，土著几尽，五方招徕，民屯杂集。明三建宗藩，财用诎乏，地力既尽，而民俗亦渐孅弱矣。《文学风土记》曰：“日给月单，朝歌暮戚。” 盖言人无终日之计。当其穷乏，忮求横集，此土风所为日薄而趋下也。《陈志》载：元季之乱，民匿山砦，仅数十家，五方杂集，地广民稀，习尚朴陋，可以语野。宣德而后，风土含厚之力，稍稍析裂称繁矣。弘治中，藩封再建，道路斯通，而民之耳目浸失其旧，于是浮靡之风，盈于市廛。然土硗农惰，产惟谷布，地无异货，河狭舟轻，商贾不至，民无馀赀，虽歆艳奢侈，诎于力焉。若乃《诗》《书》之族，由成化以来，足称名胜。范雍《诗》曰：“江边无事州” ，又曰：“民醇词讼少。” 今经涂四达，疲于奔命，欲无事焉不能矣。《语》曰：“国有温民，则俗易化。” 今其地滨河而竭，则病末；田赋不足以供徭役则病农；比户可晨星数，则病土满。即俗尚侈靡，家鲜斗筲，其役役于易衣并食之馀，欲人心之淳，何可得哉？且市华而野陋，纨裤驰骛者醉且歌而刈获者饥，克担负者顿饱，士之弦诵者无半菽。《总志》之记孅弱不自今而始。近复奸棍结党，健讼武断，乡曲风气之大变也。

云梦县

土瘠民劳，甫释犁锄，即勤机杼，男妇老少皆然，寒暑不辍。土著贾人无重赀，市肆牙行，专视远商之集否为盈虚。

物情素号谨驯，忧深思远，有唐人《蟋蟀》之风。奉公急义赴期会，如景随表，如鼓应枹。经兵火后，虽间有习染刁悍健讼行诬者，如魍魉然，临之以曦烈而自窜伏矣。

俗习知遵礼法，闲家有则妇女无复“江汉游冶之风。”

应城县